
Viktige personer

Nora Krogh – enogtyve år gammel

Rasmus Krogh – skipsreder, Noras far

Bergliot Krogh – Noras mor

Viola Krogh – Noras to år yngre søster

Marie Krogh – Noras yngste søster, 8 år

Helge Krogh – Noras onkel, bror til Rasmus

Torgeir Christensen – tidligere sjåfør og vaktmester hos Krogh

Grosserer Brun, Ørjan – nabo i Engelsviken

Jørgen Brun – hans eldste sønn

Ivar Brun – hans yngste sønn

Else Teisen Brun – gift med Jørgen

Godseier Teisen – Elses far

Rigmor Teisen – Elses mor

Kristin og Viljar – Elses småsøsken

Dorte og Albert – Noras husverter i Stockholm

Tobias – Dortes sønn

Lars – Tobias’ far

Hasse Boström – studerer sammen med Nora


Slik sluttet forrige bok

Nora hadde litt dårlig samvittighet for å følge etter Albert på denne måten, samtidig som hun tenkte at om det hadde vært henne, så ville hun ha gått fra Albert for lengst. Hun ville ikke ha godtatt å ha en ektemann som gikk til sengs med andre kvinner.

Men så stakk det i henne, det var enkelt for henne å tenke slik. Dorte hadde forklart det så mange ganger, at hun ville sitte igjen med ingenting om Albert skilte seg fra henne.

Nora skjønte likevel at det ikke var det som var den største trusselen. For Albert var det nok et stort fall i hans aktelse å skulle skille seg. Derfor levde han heller et dobbeltliv. Det var langt bedre for ham enn skammen ved en skilsmisse. Og Dorte lot ham jo få holde på med andre kvinner. Han ville aldri gå med på å oppløse ekteskapet, selv om Dorte så tynt ville be om det.

Var det slik for Jørgen også? tenkte Nora. At han ville leve i et kjærlighetsløst ekteskap for å beholde anseelsen?

Hun så ham for seg. Det var som om hun gjenopplevde den sødmefylte følelsen etter at hun hadde falt i vannet i romjulen og Jørgen hjalp henne. Da han forsiktig tok av henne klærne, mens hun hutret og frøs, hadde en del av henne ønsket at han skulle omfavne henne med hele seg. Hun ønsket mer av ham. Hun ønsket hele ham.

Nora rettet seg opp i bilsetet. Hun måtte minne seg på hva hun hadde lovet seg selv der hjemme i Engelsviken før hun reiste. I løpet av disse månedene frem mot sommeren skulle hun glemme Jørgen. Det var hennes plan, og akkurat nå føltes den ufravikelig. Hun kunne være sta, og denne staheten fikk hun bruke til fulle når det gjaldt dette.

– Du ser tankefull ut, Nora, vi er fremme snart nå, sa Hasse.

Nora nikket. Ikke ville hun fortelle Hasse at hun hadde tenkt på både Albert og Jørgen i skilsmisseånd.

Sjåføren var kommet ned til sjøen nå. Sakte begynte han å kjøre bilen over broen som førte inn til eiendommen til Lars på den vesle holmen som lå så idyllisk til der ute i den svenske skjærgården.

– Se! utbrøt Nora med ett. – Det er noen i vannet! Det ser ut som vedkommende kaver for å komme seg på land. Hun pekte forferdet ned mot sjøen.

Hasse strakte hals og fikk nok øye på det samme som henne.

– Og det står en på land og bare ser på, sa Nora forferdet.

Djursholm, februar 1935

Tobias våknet av lyder utenfor vinduet sitt. Først hørte han en sint stemme som han ikke gjenkjente. Han visste at det ikke var Lars som snakket, for Lars var aldri sint. Dessuten var denne mannsstemmen lysere. Men han hørte stemmen til Dorte også, og hun hørtes redd ut.

Han ble bekymret, og det hogg til i brystet hans. Han tenkte på Lars, som faktisk var faren hans, og som han var blitt veldig glad i. Hva om han var blitt sykere?

Dorte hadde virket så bekymret da hun kom. Og selv om han bare var et barn, fikk han likevel med seg ting som de voksne ikke trodde at han ville forstå.

Ikke bare så han det i øynene deres, men han kunne føle det også.

Han trodde at Dorte var engstelig for at Lars var sykere enn det han sa at han var, og at hun ikke ville at han skulle skjønne det. Men han skjønte det likevel, for han hadde vært gjennom det før. Moren hans ble jo syk og døde. Det var så mye hun ikke hadde sagt fordi hun ikke ville skremme ham. Etterpå hadde han tenkt at moren heller burde ha vært ærlig. For det ville ha vært bedre å få vite det med en gang.

Nå hørte han et skrik utenfor. Han satte seg fort opp i sengen. Raskt skjøv han dynen til side, satte de bare føttene ned på gulvet, skyndte seg bort til vinduet og kikket ut. Det var mørkt utenfor, men likevel lyste månen opp slik at han kunne se. Og det han så, gjorde ham forferdet. Det var som en klo som grep rundt hjertet hans.

Han så Dorte skli nedover mot vannet. Han så også en mann som sto som en skygge med ryggen til ham der oppe på land, og denne mannen foretok seg ikke noe som helst. Han bare sto der med armene i kors.

Skrekkslagen så han at Dorte rullet nedover mot sjøen. Og var det en ting han hadde lært, så var det at sjøen kunne være farlig og noe man måtte passe seg for. Dessuten var det jo vinter, og han skjønte at det måtte være iskaldt.

Nå fikk han det travelt. Han måtte få på seg klærne i en fei. Snille Dorte trengte hans hjelp, og han måtte skynde seg alt han kunne. Han visste at han måtte redde henne.

Aldri før hadde han fått føttene ned i buksebeina fortere enn dette. Og selv om han skjønte at han hadde tatt på seg genseren feil vei, at v-en kom på baksiden, blåste han en lang marsj i akkurat det. Han måtte ut så fort som mulig. Han måtte redde Dorte. Hun som var den egentlige moren hans.

– Hvor skal du? spurte Lars da han gikk forbi stuen. Han hadde satt seg opp i sofaen og så omtåket ut, dynen hang ned mot gulvet. Kanskje han også hadde hørt skriket?

– Jeg skal ut og redde Dorte, hun faller i vannet og må ikke drukne!

Før han rakk å høre hva Lars svarte, fortsatte han ut i gangen. Han hadde nok en følelse av at Lars skulle be ham om å stoppe. At han ikke skulle gå ut, men at han selv skulle gjøre det. Men Lars var syk, så det kunne han jo ikke. Det var best at han holdt seg inne.

I gangen fikk han på seg vinterskoene i en fei. Å knyte lissene hadde han ikke tid til. Han måtte være rask nå, før det var for sent.

Det gikk kaldt nedover ryggen da han tenkte på Dorte og sjøen og hvor iskaldt det ville være. Og på denne mannen som bare sto der, rett opp og ned.

Selv om han var redd, kunne det ikke holde ham tilbake. For nå var det Dorte som var moren hans. Han hadde hatt en annen mor fra han var bitte liten, men da hadde han ikke visst om noe annet. Og nå var den moren død av sykdom. Han ville ikke miste enda en mor.

Og Lars var faren hans, selv om han ikke skjønte hvorfor det var slik. Ville de ikke ha ham da han var liten? Eller at det hadde skjedd noe som gjorde at de ikke kunne ta seg av ham? Uansett ville han ikke at de også skulle dø. Han likte Dorte, og han likte Lars, og han hadde det så godt hos denne nye faren sin. Han var både snill og hyggelig. Han følte seg trygg her på Djursholm.

Han la hånden på dørklinken og skyndte seg ut. Men før han rakk å foreta seg noe som helst, gikk han rett inn i en mørk skikkelse, noe som gjorde at han ramlet bakover.

Kanskje burde han ha vært mer forberedt, for han visste jo hvor skummelt det var der utenfor huset, og hva som hadde skjedd med Dorte. Men han var ikke det, og nå kjente han noen gripe tak i armene hans og løfte ham opp. Og med det samme så han ansiktet hans. Den skumle mannen som hadde dyttet Dorte, var den samme mannen som hadde tatt ham med seg til Lars. Albert het han, og øynene hans var ikke snille.

Tobias visste at han var skikkelig ille ute. Redselen hogg til i brystet.

– God kveld, Tobias. Jeg har kommet for å hente deg!

Laxenburg

– Jeg må fortelle deg noe, sa godseier Teisen til Bergliot da han på uhøflig vis dro henne med seg bort fra den unge herr Linde uten å ta farvel med ham. Inntil da hadde hun virkelig kost seg, for han var hyggelig å prate med, kvikk, oppmerksom og interessant. Tiden gikk bare så altfor fort, og snart måtte hun tilbake til hotellet og møte Helge. Ja, kanskje ventet han på henne allerede.

– Nå er jeg spent, hva vil du fortelle meg, sa Bergliot og smilte.

– Vi må trekke inn i skyggen, et sted der ingen kan høre oss, sa godseieren. – Men det er meget alvorlig det jeg skal fortelle, sa han.

– Hva er det som har hendt? spurte hun forferdet og kjente med det samme hvordan det knøt seg i brystet. Etter det som skjedde med ektemannen, var hun blitt ekstra var når folk fortalte at noe hadde skjedd. Å miste Rasmus hadde gitt henne traumer i sjelen for alltid. Det var noe hun aldri noensinne ville komme over.

Godseieren hadde funnet et sted der de kunne prate i fred, og nå var han blitt så alvorlig at hun nesten ikke kjente ham igjen. Borte var munterheten i blikket, og nå kremtet han for å renske stemmen. Tok av seg hatten, gjorde han til og med.

Hun kunne se at han svettet i pannen. Bitte små dråper piplet frem. Nå vred han hatten rundt mellom fingrene, og hun skjønte at han ikke helt visste hvor han skulle begynne. Noe som undret henne, for hun anså ikke godseier Teisen som en mann av få ord. Nei, han var nok heller det motsatte.

Han løftet på hodet, og blikkene deres møttes. Øynene var svært alvorlige nå.

– Din svoger, Bergliot, han er ikke den han gir seg ut for å være. Det må du vite før du drar tilbake for å fortsette reisen med ham.

– Hva mener du med det? spurte hun forundret.

– Har du ikke lurt på hvorfor han hadde det så travelt med å reise hit til Laxenburg?

– Nei, sa hun, men kjente at hun nølte. Hun hadde i grunnen stolt fullt og helt på Helge, som hadde vært en fantastisk støtte for henne i alle disse månedene. – Jeg fikk vite at hans sønn var syk, og at det var derfor han måtte reise. Og så ville han ha meg med på reisen, sa hun. – Noe som har vist seg å være svært hyggelig, jeg er så glad for at jeg kunne bli med. Hun smilte til ham. – Jeg har jo truffet deg, blant annet, ikke sant?

Godseieren smilte tilbake og nikket litt, som om han var enig. – Det har vært en fornøyelse, Bergliot, virkelig. Ja, det mener jeg.

Han kremtet på nytt, rensket stemmen for grut. – Men tilbake til Helge. Det var nok ikke bare på grunn av sin sønn at han ville ha deg med hit til Laxenburg. Det lå noe mer bak, forstår du.

Hun ristet forvirret på hodet. Hun skjønte ikke dette. Hva i all verden mente han med det?

– Det har seg slik at din svoger var i ferd med å bli avslørt.

– Avslørt? Hva mener du? Hun ble enda mer forvirret.

– Det dreier seg om det som skjedde på båten den natten din ektemann forsvant.

Hun stirret på ham. Følte seg kald med ett. Bare han ikke kom til å si noe om at Helge var involvert i Rasmus’ død likevel. Det orket hun bare ikke. Hun nektet å tro det. Ikke Helge, hennes trofaste svoger.

– Det har kommet frem at det var Helges skyld, det som hendte med Rasmus den natten.

Der kom den. Beskyldningen. Ordene traff som et knyttneveslag i magen.

Hun ristet på hodet mens hun forsøkte å ta det han sa innover seg. Det var jo ikke slik at hun ikke hadde hørt det før. Døtrene hadde forsøkt å fortelle henne en ting eller to. Flere ganger. Men hun hadde ikke villet høre. Hvem skulle hun tro på? Hun ville faktisk ikke høre dette.

Dårlig samvittighet og forvirring blandet seg i brystet, og hun fikk en emmen smak i munnen. Men hun ristet på hodet.

– Nei, det kan ikke være riktig. Jeg stoler fullt og helt på min svoger. Hun fnøs, klamret seg til denne tilliten til Helge. Skulle godseier Teisen også begynne slik som døtrene hennes? Hun var faktisk lei av det. At alle skulle advare henne mot hennes kjære svoger, som hadde gjort så mye for henne.

– Din ektemann døde ikke der ute på sjøen, Bergliot. Han ble tatt til fange, sa godseieren. Han sa det uten å legge noe formildende imellom og så deretter avventende på henne, for å se hvordan hun ville reagere på denne opplysningen.

Nå sperret hun opp øynene. – Hva sier du?

– Ja, du hørte rett. Jeg er klar over at det høres vilt ut, men Rasmus ble bortført av grosserer Brun og din svoger. De samarbeidet om det. Det er helt sant, du må tro meg.

Det gikk rundt for henne, og godseieren grep henne i armen for å støtte henne. Hun så opp på ham, så ham inn i øynene, prøvde å lese sannheten i dem. Snakket han sant?

– Din ektemann lever. Han er ikke død. Din kjære Rasmus er hjemme i Engelsviken akkurat nå. Han kom seg fri og er i god form, til tross for månedene i fangenskap. Og han ble selvsagt svært fortvilet over at du ikke var hjemme da han endelig kom tilbake. At du har blitt med den svikeren av en bror på reisen hit, ja, det tror jeg nok at han har reagert på. Det ville jeg selv også ha gjort.

Bergliot følte seg forvirret. Det kom så mange ord ut av godseierens munn som hun bare ikke kunne forstå. Det var som om hun drømte. Var Rasmus i live likevel?

– Hvordan skal jeg kunne tro deg? stotret hun frem. Dette var helt umulig å ta innover seg. – Jeg fikk vite at Rasmus var død. Ja, det var lensmannen selv som kom med dødsbudskapet.

– Jeg forstår at det er vanskelig å fatte. Lensmannen i Engelsviken trodde nok at det var slik. Samtidig har din svoger fôret deg med løgner i alle disse månedene. Jeg forstår at du trodde på ham. Likevel er det helt sant det jeg sier. Du kan stole på meg, Bergliot, sa godseieren og grep hånden hennes. Klemte den i sin. – Rasmus er i live.

Bergliot hadde stolt på sin svoger frem til nå. Urokkelig, selv om døtrene ikke gjorde det. Men nå ble hun plutselig usikker.

Kanskje godseieren ikke hadde ærlige hensikter? Hun kjente ham ikke, hvorfor skulle hun egentlig stole på ham?

Men så var det som om brikkene falt på plass i hodet hennes. Helges merkelige oppførsel på denne reisen. Han hadde virket så stresset, helt ulik seg selv. Og så var det denne avisen som han hadde tatt fra henne med det samme, der det hadde stått Rasmus Krogh med store bokstaver på forsiden.

– Er det virkelig sant? spurte Bergliot. Stemmen skalv.

– Ja, det er virkelig det, svarte godseieren.

Et ras av følelser for gjennom henne. Hun så Rasmus, sin kjære ektemann, for sitt indre. Mannen som var hennes livs store kjærlighet, men som hun trodde at hun hadde mistet. Dette var intet mindre enn et mirakel, og hun måtte tørke noen tårer i ren forvirring og gledesrus.

– La meg få ta vare på deg, på hjemreisen. Jeg lover å bringe deg i sikkerhet hjem til Engelsviken. Jeg skal kontakte din ektemann og si at vi er på vei.

Godseieren smilte oppmuntrende til henne.

Bergliot nikket. – Tusen takk, hvisket hun. Hun skjønte at hun kunne stole på ham, det hadde hun forstått fra første stund hun traff ham. Godseier Teisen var en bra mann som ville ta vare på henne på reisen, slik at hun kom seg hjem til familien sin. Hjem til sin kjære, fine, gode, snille Rasmus, som hun aldri hadde sluttet å elske.

Tenk at han var i live. Det riktig kriblet i henne av håp og lykke.

Men så stusset hun. – Hva har skjedd? Hvor har Rasmus vært i alle disse månedene? Du sier at han ble bortført. At Helge og grosserer Brun sto bak. Jeg forstår det bare ikke. Hvorfor skulle de finne på noe slikt?

– Grosserer Brun har holdt ham innesperret i kjelleren sin i alle disse månedene.

Godseier Teisen kom med en smattelyd mens han ristet beklagende på hodet.

– Hva? sa hun opprørt. – I kjelleren der ute på Cicignon?

– Ja. Jeg vet altså ikke så mye mer enn det, men motivet som ligger bak, er naturligvis penger og forretninger. Alle svarene vil du få når du kommer hjem. Din ektemann blir nok svært glad for å se deg igjen.

Hun kjente hvordan varmen bredte seg i kroppen. Hun skalv litt, men var lykkelig over det hun hadde fått høre. Selvsagt hadde hun aldri sluttet å elske Rasmus. Men hun var samtidig sjokkert over å høre at han hadde vært i live i et fangehull i alle disse månedene.

Brystet ble fylt av harme. Tenk at grosserer Brun kunne være så ondskapsfull!

Og så tenkte hun på Helge og kjente hvor lettet hun var over at de aldri hadde vært intime. Der hadde hun ren samvittighet. Tenk om hun hadde rukket å gifte seg med ham. Det riktig grøsset i henne. Det ville jo vært helt forferdelig.

At jeg ikke hørte på døtrene mine.

Hun skammet seg sånn.

Godseieren smilte til henne og grep hånden hennes. Klemte den i sin. – Stol på meg, Bergliot, ja, for du gjør vel det?

– Ja, absolutt, jeg stoler på deg, godseier Teisen.

– Kall meg Torvald, vi er gode venner nå, og jeg skal bringe deg hjem til din kjære Rasmus.

– Tusen takk, kjære deg, for alt som du gjør for meg. Men så kom hun på noe. – Hvorfor er han ikke her? Hvorfor har ikke Rasmus selv kommet for å hente meg?

Det lignet da ikke Rasmus. Hadde han fått nyss om at hans bror hadde fridd til henne, kanskje? Og at hun til og med hadde sagt ja. Hun virkelig gremmet seg.

– Han ble skadet under flukten og fikk beskjed av legen om å ikke reise noe sted, sa godseieren.

Hun slo hånden for munnen. – Hvordan har det gått med ham da? Hvor skadet er han?

– Beinet hans er skadet, men det vil heles igjen. Uansett må han holde seg i ro, og han kunne ikke legge ut på en reise som dette.

– Jeg skjønner, sa hun. – Stakkars, han er nok svært medtatt, min kjære Rasmus.

– Selvsagt er han medtatt, men likevel ved godt mot.

– Det høres ut som Rasmus, han er seig og gir aldri opp, sa Bergliot stolt.

De gikk ut gjennom slottsporten og fulgte veien langs innsjøen et stykke til de kom til et stort murhus med et høyt spir på toppen.

Da grep han armen hennes. – Kom, Bergliot, jeg vil vise deg noe.

Uten at hun hadde sagt ja, dro han henne med seg. Inn gjennom porten til dette store huset som så ut som et kråkeslott. Og videre bortover mot inngangsdøren førte han henne.

– Hva er det du vil vise meg? spurte hun. Hun merket at hun var litt utålmodig. Det eneste hun ville nå, var å gå tilbake til hotellet, pakke sakene sine og reise fluksens tilbake til Engelsviken. Hun lengtet slik etter å krype inn i sin manns varme favntak. Hun elsket ham så høyt.

– Det skal du snart få se, sa godseieren. Og akkurat da, i et lite glimt av noe som hun ikke riktig kunne få tak på, var det som om kroppen et øyeblikk strittet imot. Huset virket ikke spesielt hyggelig, der det lå i skyggen av noen trær. Og hun hadde egentlig ikke så lyst til å gå inn. Det var som om kroppen været fare.

